Mukim Belimbing Kiri

Mukim Belimbing Kiri (; ) ialah sebuah mukim (daerah kecil) dalam kawasan pentadbiran Daerah Padang Terap, di negeri Kedah, Malaysia. Mukim ini mempunyai penduduk seramai 2,561 orang pada tahun 2010.

 Geografi 

Persempadaan Mukim Belimbing Kiri bersama-sama mukim lain dalam Daerah Padang Terap telah diwartakan pada tahun 1956. Mukim Belimbing Kiri  terletak barat Daerah Padang Terap. Ia bersempadan dengan mukim lain iaitu Mukim Tolak di bahagian utara, Mukim Padang Terap Kiri di bahagian timur laut, Mukim Padang Terap Kanan di bahagian timur, Mukim Belimbing Kanan di bahagian selatan, Mukim Padang Temak di bahagian barat daya dan Mukim Kurong Hitam di bahagian barat.

Dari segi politik, Mukim Belimbing Kiri terletak dalam zon kawasan parlimen Padang Terap, manakala dalam kerusi Dewan Undangan Negeri Kedah, Mukim Belimbing Kiri terletak dalam kawasan Kuala Nerang.

 Bentuk muka bumi 
Sungai Padang Terap merupakan sungai utama di Mukim Belimbing Kiri, yang membentuk sempadan antara Mukim Belimbing Kiri dengan Mukim Belimbing Kanan. Terdapat empat sungai yang termasuk dalam sub-lembangan Sungai Padang Terap, merangkumi Charok Petra, Charok Kuala Pai, harok Semeliang, Charok Indin, Charok Kubang Jambu, Sungai Janing dan Charok Bendang Binjai. Sungai Janing juga merupakan sungai utama di Mukim Belimbing Kiri, lembangan saliran Sungai Janing termasuk (dari hulu ke hilir di Sungai Padang Terap) Sungai Labi, Charok Papan, Charok Tok Ismail dan Charok Tok Musa. Sungai Labi yang bermuara di Sungai Janing dekat Kampung Labi membentuk persempadan anatara mukim ini dengan Mukim Tolak.

Terdapat juga beberapa bukit-bukau di kawasan Mukim Belimbing Kiri seperti Bukit Bendang Raja, Bukit Tok Pak Nor, Bukit Endin (atau Bukit Indin), Bukit Gelugor, Bukit Payong, Bukit Umi, Bukit Kepah (atau Bukit Kepeh) dan sebahagian Bukit Genting Iboi. Bukit Kepah berfungi sebagai persempadan antara mukim ini dengan Mukim Padang Terap Kiri. Bukit Bendang Raja dan Bukit Endin masing-masing pula membentuk sempadan antara mukim ini dengan Mukim  Tolak dan Mukim Kurong Hitam. Charok Bendang Binjai, Charok Kubang Jambu dan Charok Indin berpunca di Bukit Bendang Raja, Charok Petra dan Charok Kuala Pai berpunca dari Bukit Umi dan Charok Papan, Charok Tok Ismail, Charok Tok Musa serta Charok Semeliang pula berasal daripada banjaran tanpa nama berhampiran dengan Bukit Kepah. 

Pentadbiran
Mukim Belimbing Kiri dipimpin oleh seorang penghulu mukim; pemegang jawatan semasa ialah Mohd Ashafizi Abdul Wahab, yang juga bertanggungjawab memegang jawatan penghulu di Mukim Batang Tunggang Kanan. Mukim ini diurus tadbir oleh Kerajaan Negeri Kedah melalui Majlis Daerah Padang Terap (MDPD).

Senarai di bawah ini merupakan petempatan manusia yang wujud atau ditinggalkan dalam Mukim Belimbing Kiri.

 Lihat juga 
 Daerah Padang Terap

 Rujukan 

Kategori:Mukim di Daerah Padang Terap